Vrou in hof wat polisiebeampte glo in sel vermoorArgieffoto. ŉ Verhoorafwagtende gevangene wat na bewering ŉ polisiebeampte in ŉ sel in die KwaMhlanga-polisiestasie in Mpumalanga vermoor het deur haar kop teen ŉ muur te slaan, het Maandag in die plaaslike landdroshof verskyn. Brig. Leonard Hlathi, woordvoerder van die polisie, het gesê Gugu Msiza (32) het op aanklag van moord in die hof verskyn. Die saak is tot 11 September uitgestel om Msiza die geleentheid te gee om regshulp te bekom. Sy sal na verwagting tydens haar volgende hofverskyning om borgtog aansoek doen. Maroela Media het vroeër berig Msiza was Saterdag in die polisiesel aangehou toe die voorval gebeur het. “Msiza het ŉ reeks ander aanklagte teen haar insluitend aanranding van ŉ polisiebeampte, twee aanklagte van opsetlike saakbeskadiging en verset teen inhegtenisneming,” het Hlathi gesê. Hy het gesê sy sal Donderdag op hierdie ander aanklagte in die hof verskyn. “Lt.kol. Sibongile Vilakazi (48) en ŉ kollega het Saterdag Msiza se sel besoek om hul normale pligte uit te voer. Volgens die polisie se voorlopige inligting het Vilakazi buite die sel Msiza se naam geroep, maar daar was geen antwoord nie. Vilakazi het in die sel ingegaan om ondersoek in te stel toe Msiza haar na bewering oorrompel het,” het Hlathi gesê. Hy het gesê Msiza het Vilakazi glo aan haar nek gebyt en haar kop verskeie kere teen ŉ muur geslaan. Vilakazi kon daarin slaag om na die kombuis te loop waar sy inmekaargesak het. Sy is op die toneel dood verklaar.